Maak by God voorspraak vir hulle
Paulus skryf: 'Eerstens spoor ek jou aan om vir alle mense te bid... Bid só vir konings en alle ander in gesagsposisies sodat ons in vrede en rustigheid, toewyding en eerbaarheid kan lewe. So is dit goed en aanneemlik vir God, ons Verlosser, want Hy wil dat almal gered word en die waarheid verstaan' (verse 1-4 NLV). Voorspraak beteken om tussen partye, met die oog op versoening van die strydende partye, te bemiddel. Dit gebeur elke dag in ons hofstelsel waar prokureurs namens hulle kliënte voorspraak maak.
Dit het ook in die Skrif gebeur. Toe Israel 'n goue kalf gemaak en dit aanbid het, het Moses namens hulle by God voorspraak gemaak deur te sê: '...Ag tog, Here, hierdie volk het 'n verskriklike sonde gedoen... Wil U nie maar asseblief hulle sonde vergewe nie? As U nie wil nie, moet U tog maar my naam uitvee uit die boek waarin U dit opgeteken het' (Eksodus 32:31-32 NLV). Dit het gewerk. God het vir Moses gesê: 'Gaan nou en gaan lei die volk na die plek wat Ek vir jou gesê het. My engel sal voor jou uitgaan...' (vers 34 NLV).
Later, toe Israel weer vals gode begin aanbid het, het Samuel gesê: '...Die hele Israel moet na Mispa toe kom. Dan sal ek vir julle tot die Here bid' (1 Samuel 7:5 NLV). Gevolglik het die Here daardie dag 'n groot donderstorm oor die Filistyne laat losbars en hulle so verwar dat Israel hulle verslaan het (sien 1 Samuel 7:10).
Voorspraak kan 'n eensame besighed wees, asook harde werk. '...Hy bid altyd ernstig vir julle dat julle as volwasse gelowiges met volle oortuiging in alles die wil van God sal bly doen' (Kolossense 4:12 NLV). Wanneer niks anders egter werk nie, sal voorspraak werk!